Tom Behnke (KF), 2013-10-24:
Vi kan fra konservativ side støtte det her lovforslag.
Ud fra hvad jeg har lyttet til i debatten, er der måske noget, man har misforstået, i forhold til hvad det er, lovforslaget går ud på.
Nu skal jeg jo ikke stå her og forsvare regeringen, det kan regeringen godt selv gøre, men i forhold til den unge mand eller den unge kvinde i et fitnesscenter – jeg tror, Jylland blev nævnt, jeg ved ikke, hvorfor det sådan lige skulle være i Jylland, det kunne også have været i Næstved eller i Helsingør, det er sådan set ligegyldigt – er der ingen ændringer overhovedet.
Det er ikke det, lovforslaget går ud på, for strafferammen i lov om doping er stadig væk 2 år.
Det, som lovforslaget her går ud på, er, at vi på samme måde som i lov om euforiserende stoffer har en overbygningsbestemmelse i selve straffeloven.
Man laver altså også i forhold til doping en overbygningsbestemmelse i straffeloven, sådan at vi i de særlig grove sager og der, hvor man går efter bagmændene – altså, vi taler om dem, der importerer ulovligt i tusindvis af enheder eller sælger og distribuerer eller måske sælger og distribuerer til særlig unge, skrøbelige, både mænd og kvinder – får en mulighed for at sørge for, at man kan straffe lidt hårdere, noget hårdere eller meget hårdere, alt efter hvor alvorlig forseelsen er.
Så 6 års fængsel synes vi sådan set er en udmærket ramme.
Når vi taler om den grove, organiserede, grænseoverskridende kriminalitet i forhold til lov om doping og dopingmidler, er der behov for, at politiet har mulighed for at kunne ransage, lave aflytninger, lave rumaflytninger osv. osv.
Det er der behov for, for ellers kan man ikke få fat i de her bagmænd, og det er jo sådan set dem, vi skal have fat i.
Uanset om man nu synes, doping er godt eller ej, er det – i hvert fald for mig at se – helt, helt afgørende, at det er et problem, at der er nogle, der tjener så styrtende mange penge på andres ulykke, og det er jo det, det ender med.
Det, jeg også synes man skal huske på, er, at doping altså er farligt, og at doping er ganske unødvendigt.
Det er heller ikke uproblematisk at påføre andre den skade, det giver, og det er jo det, man gør, når man lokker dem til at købe forskellige former for doping.
Og det er jo fristende.
Det er jo fristende.
Man står der, og man synes, man lige mangler de sidste 4-5 pct. for at kunne blive den bedste eller den største eller den stærkeste eller den hurtigste, og så kan man jo lige tage nogle medikamenter, og så kan man lige noget mere.
Men spørgsmålet er jo, om det overhovedet er at gøre sig selv en tjeneste, eller om det hele i virkeligheden er falsk.
For hvis man, på baggrund af at man har indtaget doping, er den hurtigste, er den stærkeste, kan man så, når man står på sejrsskamlen og får guldmedaljen, sige: Jeg var den bedste?
Eller bør man egentlig – og det er jo nok det, der kommer til at ske – tænke inde i sig selv: Nej, det var ikke mig, der var den bedste, men jeg var den, der havde indtaget mest doping, og det var derfor, jeg vandt?
Så har man ikke vundet noget som helst.
Så den sejr, man går efter, den lykke, man gerne vil opnå, ved at være den bedste eller den hurtigste, opnår man ikke med doping.
Og derfor er mit budskab: Doping er fuldstændig unødvendigt.
Det gør mere skade end gavn, og derfor skal man selvfølgelig lade være med at bruge det.
Men jeg har selvfølgelig også et spørgsmål til ministeren, for det skal man jo have.
Jeg kan huske, at ministeren og ministerens parti tidligere har skoset den tidligere regering meget for, at man havde glemt at afsætte penge til ekstra fængselspladser.
Når nu man udvider strafferammerne, når nu man gør det muligt at straffe hårdere og længere, så skal man også sørge for, at der er det tilstrækkelige antal fængselspladser til rådighed for dem, der skal ind at ruske tremmer i længere tid.
For der vil jo være nogle, der overtræder den her bestemmelse på et tidspunkt, og der kan jeg ikke se i forslaget nogen steder, at der ligesom er sat flere penge af til kriminalforsorgen.
Jeg vil gerne høre, om det er en fejl, eller om vi får at se, at der kommer flere penge til kriminalforsorgen.
Det burde der jo gøre, vil jeg gerne sige til ministere.